open-index/open-wikipedia-markdown huggingface dataset:
Cubas flagg

**Cubas flagg** består av tre blå striper på hvit bunn og et rødt triangel med en hvit stjerne. Flagget er i størrelsesforholdet 1:2.

De blå stripene symboliserer landets tre opprinnelige provinser, mens de hvite stripene står for den revolusjonære saks renhet. Triangelen står for frihet, likhet og brorskap, mens den røde fargen skal representere de blodige slag som er kjempet for nasjonens selvstendighet. Den hvite stjernen symboliserer nasjonal selvstendighet.

Flagget ble offisielt godkjent 20. mai 1902, men har røtter tilbake til 1849. Flagget ble skapt under et møte av eksil-kubanere i New York i juni 1849, som et symbol for uavhengighetskampen mot kolonimakten Spania. General Narcisio Lòpez regnes som opphavsmann til flagget, mens Emilia Teurbe Tolón skal ha sydd det første virkelige flagget. Dette første eksemplaret av flagget fant senere vegen til Cuba og ble mønster for det uavhengige Cubas flagg. Flagget har siden forblitt uendret under skiftende politiske regimer. Den hvite stjernen er Lòpez' «*La Estrella Solidaria*» - *den ensomme stjernen* 
Cubas flagg har stått modell for utformingen av Puerto Ricos flagg der blått og rødt har byttet plass, begge flaggene ble formgitt samtidig av de samme aktivistene.

Cubas flagg benyttes uforandret i funksjonene som nasjonalflagg, handelsflagg, statsflagg og orlogsflagg. Sjøforsvarets gjøs er vannrett delt med blå nederst og det øvre feltet delt loddrett i like store røde og hvite felter. En hvit stjerne finnes i det røde feltet. Det som i dag er Cubas orlogosflagg, ble mellom 1868 og 1878 brukt av Carlos Manuel de Céspedes og frigjøringsbevegelsen.

## Andre flagg

Flagget ble brukt av 26. juli-bevegelsen i revolusjonen og kampen mot Batista-regimet.
Flaggets farger minner om er fra det røde flagget brukt under den franske revolusjonen. Det sorte symboliserer ideen *«Friheten eller døden»*

## Referanser


## Kilder
**Album des pavillons nationaux et des marques distinctives. National flags and distinctive markings*, Service hydrographique et océanographique de la marine, Brest, 2000
*Røsjø, Bjarne (oversetter): *Flagg og riksvåpen*, 2006 
*Whitney Smith: *Den store flagbog. Alverdens flag gennem tiderne*, København, 1977
Storbritannias konstitusjon

**Storbritannias konstitusjon** er en samling av ukodifisert lov, både skrevet og uskrevet, som bestemmer styresettet i Det forente kongerike Storbritannia og Nord-Irland.

Landet har ingen teknisk forskjell mellom ordinære lover og konstitusjonelle lover, og det finnes ingen grunnlov. Konstitusjonell reform kan derfor vedtas som hvilken som helst annen lovgivning i parlamentet. Grunnprinsippet i konstitusjonen er at parlamentet er suverent, og man krever derfor ikke høyere flertall i konstitusjonelle saker.

Mangelen på en formell, skrevet grunnlov leder til at enkelte forskere klassifiserer Storbritannia som et land uten noen formell konstitusjon. Man bruker noen ganger formuleringen «uskrevet konstitusjon», hvilket er noe upresist ettersom konstitusjonen inkluderer mange skriftlige lover. Men den avhenger også av en rekke uskrevne sedvaner, i langt større grad enn noen annen liberal, demokratisk konstitusjon.
Luxembourgs herrelandslag i fotball

**Luxembourgs herrelandslag i fotball** representerer Luxembourg i internasjonal fotball. De spilte sin første offisielle kamp allerede 1911, med 1–4 tap mot . Luxembourg har en av de svakeste statistikkene av alle nasjonene i UEFA, med et stort flertall av tap og nederlag. 
Luxembourg har deltatt i alle VM-kvalifiseringer siden 1934, men ikke kvalifisert seg til noe mesterskap. De har deltatt i Olympiske sommerleker seks ganger mellom 1920 og 1952.

De glimtet til i EM-kvalifiseringen i 1964 med å slå ut  og spille to uavgjorte kamper mot  før de til slutt ble slått ut i omkampen.

Per juni 2025 var den høyeste plasseringen på FIFAs verdensranking for menn 82. plass i september 2018.

## Hjemmebane
1. september 2021 endret landslaget hjemmebane fra Stade Josy Barthel til Stade de Luxembourg. Det nye stadionet stod ferdig i juli 2021 etter fire års bygging. Det gamle stadionet var fra 1931 og renovert i 1990 og er planlagt revet.

## Bildegalleri

Luxembourg national football team 1920 year.jpg|Luxembourgs landslag i 1920
Luxembourg - Ukraine 2015 (1).jpg|Luxembourgs landslag i 2015

## Referanser


## Eksterne lenker
* 
* Siden om Luxembourg fotballforbund hos FIFA
San Marinos herrelandslag i fotball

**San Marinos herrelandslag i fotball** representerer San Marino i internasjonal fotball. Den første offisielle kampen kom i 1990 med 0–4-tap mot . Siden den kampen har San Marino kun vunnet en eneste kamp, og det var en 1–0-seier mot . Toppscoreren Andy Selva puttet vinnermålet.

Selv om San Marino har hatt begrenset suksess innehar de rekorden for raskeste scoring i forbindelse med verdensmesterskapet. I en kvalifiseringskamp mot  i 1993, scoret Davide Gualtieri etter bare 8,3 sekunder, San Marino tapte imidlertid kampen 1&ndash;7.

San Marino vant sin første tellende landskamp 5. september 2024, da de slo Liechtenstein 1&ndash;0 i UEFA Nations League. Målscorer var 19 år gamle .

## Nåværende tropp
Følgende spillere ble tatt ut i troppen som spilte UEFA Nations League-kamp mot Liechtenstein 5. september 2024 og vennskapskamp mot Moldova 10. september 2024.

Antall mål og kamper for San Marino er etter kampen mot Kypros 11. juni 2024.

## Referanser


## Eksterne lenker
*
Samaire Armstrong

**Samaire Rhys Armstrong** (født 1980) er en amerikansk skuespillerinne, kanskje mest kjent for rollene som «Emily» i TV-serien *[[Entourage]]*, og som «Anna Stern» i *[[The O.C.]]*

## Biografi
### Tidlig liv
Armstrong ble født i Tokyo i Japan av skotsk far og italiensk mor. Hennes fornavn, uttalt , er irsk. Hun bodde i Japan i flere år, før hun flyttet til Hawaii, og senere til Sedona i Arizona, der hun vokste opp. Armstrong gikk på universitetet i Arizona, men sluttet tidlig på grunn av at skolens dramaavdeling hadde en politikk på at førsteårsstudentene ikke fikk være involvert i produksjoner. Senere flyttet hun til Los Angeles.

### Karriere
Hennes første store gjennombrudd innen filmskuespill var som en av de to tvillingene «Fratelli» i parodifilmen *[[Not Another Teen Movie]]*. Armstrong hadde også en stadig tilbakevendende rolle i TV-serien *Freaks and Geeks*, samt gjesteopptredener i *[[Judging Amy]]*, *[[Party of Five]]*, *[[C.S.I.: Crime Scene Investigation]]*, *Numb3rs* og *[[The X-Files]]*. Hun opptrådte i èn episode av *[[The O.C.]]*, og ble bedt om å komme tilbake igjen da flere av seriens fans ba om at hun var med i flere episoder. Hun hadde en tilbakevendende rolle i HBOs TV-serie *[[Entourage]]*.

Mens hun ikke medvirker i filmer, designer Armstrong klær for sitt eget klesmerke som hun kaller *NARU*. Hun har også opptrådt i musikkvideoer, slik som i Hansons «Penny and Me», og Daniel Powters «Bad Day».

## Utvalgt filmografi

## Referanser


## Eksterne lenker
* 
* AskMen.com: Samaire Armstrong
* Maxim Magazine: Samaire Armstrong 
* Samaire Armstrongs fanside
Gyllen havkaruss

**Gyllen havkaruss** eller **dorade** (*Sparus aurata*) er en fiskeart som tilhører havkarussene.

Kroppen er oval og flattrykt fra sidene. Øynene er små. Den er sølvgrå med en svart flekk på gjellelokket. Voksne eksemplarer har svarte og gylne bånd på hodet. Den kan bli 70&nbsp;cm lang, men vanlig lengde er opptil 35&nbsp;cm.

Gyllen havkaruss svømmer alene, eller i små stimer, over sandbunn og i sjøgrasområder. Om våren vandrer den ofte inn i brakkvann i laguner og elvemunninger. Arten er vanlig fra brenningssonen ned til 30&nbsp;m dyp, men er tatt ned til 150&nbsp;m. Den eter bløtdyr, krepsdyr og fisk.

Arten er utbredt i Atlanterhavet fra De britiske øyer til Kanariøyene og Kapp Verde. Den er også vanlig i Middelhavet, men er svært sjelden i Svartehavet.

Gyllen havkaruss er populær matfisk og blir også solgt i norske butikker. Verdensfangsten av vill gyllen havkaruss var i 2012 bare 8096&nbsp;tonn, mens det ble produsert  i oppdrettsanlegg.

## Referanser


## Eksterne lenker
*
Ugandas riksvåpen

**[[Uganda]]s [[riksvåpen]]** består av et skjold fremfor to korsede spyd på en grønn høyde. Høyden symboliserer Ugandas grønne frodige landskap. På den ene siden av skjolden står en *Uganda kob* (antilope), som symbol for landets rike dyreliv; og en grå krontrane (*Balearica regulorum*) , Ugandas nasjonalfugl. Skjolden og spydene symboliser landets beredskap og evne til å forsvare seg. På skjoldets øvre del er bølgene til Victoriasjøen og midt på skjoldet en sol, som symbol for Ugandas briljante solfylte dager. En tradisjonell tromme for seremonielle ritualer, dans, og for at kalle sammen til møte, pryder skjoldets nedre del. Under skjolden fremstilles elven Nilen, som har sin kilde i Uganda. På hver sin side av elven er Ugandas to viktigste jordbrukprodukter; kaffe og bomull. Lengst ned står Ugandas valgspråk *For God and my country* (For Gud og mitt land).
Den sentralafrikanske republikks flagg

**[[Den sentralafrikanske republikk]]s flagg** består av horisontale striper i blått, hvitt, grønt og gult, samt en vertikal rød stripe i midten av duken og en gul stjerne i øverste stripe nærmest stangen.

Flagget til Den sentralafrikanske republikk var opprinnelig tenkt som flagg for en union av de fire landene Tsjad, Gabon, Mellom-Kongo og Ubangi-Sjari i Fransk Ekvatorial-Afrika. Unionsplanene, sammen med flagget, ble fremmet av Barthélemy Boganda, som en del av planene for å gi de franske koloniene i Afrika en friere stilling. Unionen skulle bære navnet Den sentralafrikanske republikk, men da tre av landene som var omfattet av planene stilte seg negative og ble uavhengige på egen hånd, ble både navnet og flagget heftende med området som i kolonitiden het Ubangi-Sjari.

Bogandas flagg Den sentralafrikanske republikk var en kombinasjon av fargene til moderlandet Frankrikes trikolor og pan-afrikanske farger. Stjernen stammer fra partisymbolet til Bogandas parti Mouvement d’Évolution Sociale de l’Afrique Noire (MESAN). Den symboliserer enhet og de fem prinsippene i partiets program: Å sørge for mat, omsorg, utdannelse, husvære og bekledning for landets befolkning.

Etter forklaringen Boganda selv ga symboliserer fargene i de horisontale stripene de fire områdene i Fransk Ekvatorial-Afrika som han ville forene, mens den røde stripen symboliserte Frankrike og blodet som forener alle mennesker. Videre utlegges grønt som å stå for folket som bor i landets skogsområder og gult for de som bor på savannen. Fargene gis en allmenn verditolkning ved at blått sies å stå for storhet, uendelighet og frihet, mens hvitt skal representere renhet, likhet og verdighet. Rødt skal stå for styrke, rettferdighet og kjærlighet, mens gult symboliserer toleranse, gjestfrihet og velgjørenhet. Den grønne fargen skal representere håp og tro.

Flagget ble nedfelt i Den sentralafrikanske republikks første grunnlov, som ble innført med effekt fra 16. februar 1959, og har overlevd alle senere konstitusjonelle omveltninger, inkludert årene landet ble omdøpt til Det sentralafrikanske keiserdømme (1976&ndash;1979). 

## Litteratur
*Juan Fandos-Rius: "Den sentralafrikanske republikks flagg", *Nordisk Flaggkontakt*, nr. 43, 2006, s. 5-15.
Panterett

**Panterett** er reglene om pant, en særrett til å søke dekning i visse formuesgoder som tilhører skyldneren. Forholdet for Norge beskrives i flere lover, som både i obligasjonsretten og lov om Pant og Thinglesing av 12. oktober 1857 med senere revisjoner. (*Knophs oversikt over Norges rett*: kapitlene om disse, kalt Obligasjonsretten og Panteretten)

## Se også
* Norsk panterett
Nuclear Assault

**Nuclear Assault** er et amerikansk crossover thrash-band. Bandet ble stiftet i 1984 og oppløst i 1993, men ble gjenforent i 2002.

## Besetning
*Dan Lilker – bass, vokal
*John Connelly – vokal, gitar
*Glenn Evans – trommer
*Anthony Bramante – gitar

## Diskografi
* *Game Over* 1986
* *Brain Death* (EP) 1986
* *The Plague* (M.LP) 1987
* *Survive* 1988
* *Fight To Be Free* (EP) 1988
* *Good Times Bad Times* (EP) 1989
* *Handle With Care* 1989
* *Live At Hammersmith Odeon* 1990
* *Out of Order* 1991
* *Something Wicked* 1993
* *Assault & Battery* (Comp.)1997
* *Alive Again* 2003
* *3rd World Genocide* 2005

## Eksterne lenker
* 
* 
*
Langlade County

**Langlade County** er et fylke i den amerikanske delstaten Wisconsin. Det ligger nordøst i staten og grenser mot Oneida County i nordvest, Forest County i nordøst, Oconto County i øst, Menominee County i sørøst, Shawano County i sør, Marathon County i sørvest og mot Lincoln County i vest.

Langlade Countys totale areal er  km² hvorav 39 km² er vann. I 2000 hadde fylket  innbyggere og administrasjonssenteret ligger i byen Antigo som også er fylkets største by. 

Fylket har fått sitt navn etter soldaten og eventyreren Charles Michel de Langlade.

## Eksterne lenker
*
Red Rose Speedway

***Red Rose Speedway*** er det andre albumet fra Paul McCartneys gruppe Wings. Etter at debutalbumet *[[Wild Life]]* solgte dårlig, ble bandnavnet nå endret til Paul McCartney & Wings for å få opp oppmerksomheten rundt bandet.

Tidlig i 1972 bestemte McCartney seg for å utvide bandet til fem medlemmer ved å ta inn gitarist Henry McCullough. I 1972 ga ikke bandet ut noe nytt album, men kom til gjengjeld med tre singler. «Give Ireland Back To The Irish» var McCartneys svar på Bloody Sunday og ble boikottet av BBC for sangens politiske meninger. Det samme ble rockeren «Hi Hi Hi» på grunn av dens påståtte narkotika- og sexreferanser. Ett svar på dette ble at bandet ga ut barnesangen «Mary Had A Little Lamb».

I tillegg til å utgi singler turnerte også bandet Europa sommeren 1972, hvor de blant annet la inn et Oslo-besøk.

*Red Rose Speedway* ble spilt inn i perioden mars-oktober 1972, men ble ikke gitt ut før i mai 1973. Albumet var opprinnelig ment som et dobbeltalbum, men endte opp som enkelt. 

Det eneste singelslippet fra albumet var sangen «My Love». Det var en kjærlighetserklæring til hans kone Linda McCartney. Sangen omtalte han selv som den nye «Yesterday» og ble en umiddelbar suksess. Sangen føk rett til topps på hitlistene i USA, og ble gruppas første #1-hit.

Populariteten til «My Love» førte til at forventningene til albumet økte. Dette førte til at *Red Rose Speedway* solgte til 1.-plass på albumlistene i USA, og Wings første suksess var et faktum. På tross av den kommersielle suksessen fikk albumet blandet mottagelse fra kritikerne, men nå hadde endelig McCartney klart å etablere Wings som et band.

Albumet ble remastret og utgitt i 1993, som en del av *The Paul McCartney Collection*. Her ble sangene «Hi Hi Hi», «C Moon», «I Lie Around» og «The Mess» inkludert som bonusspor.

## Sporliste
Alle komposisjoner av Paul og Linda McCartney.

# «Big Barn Bed» – 3:50
# «My Love» – 4:08
# «Get On The Right Thing» – 4:16
# «One More Kiss» – 2:29
# «Little Lamb Dragonfly» – 6:20
# «Single Pigeon» – 1:53
# «When The Night» – 3:37
# «Loup (1st Indian On The Moon)» – 4:23
#Medley – 11:16
## «Hold Me Tight»
## «Lazy Dynamite»
## «Hands of Love»
## «Power Cut»

## Personell
*Paul McCartney: vokal, bass, piano, gitarer, Mellotron, elektrisk piano, Moog, celesta
*Linda McCartney: vokal, elektrisk piano, orgel, cembalo, perkusjon
*Denny Laine: vokal, gitar, bass, munnspill
*Henry McCullough: gitar, vokal, perkusjon
*Denny Seiwell: trommer, perkusjon, vokal
### Andre medvirkende
*Hugh McCracken: gitar
*David Spinozza: gitar

## Eksterne lenker
*
Alta-Kautokeinovassdraget

**Alta-Kautokeinovassdraget** er ei elv i Finnmark som starter på Finnmarksvidda ved grensen til Finland og fylkesgrensen mot Troms, og renner ut i Altafjorden. Elva er 229&nbsp;km lang og har et nedslagsfelt på 8963&nbsp;km². Elva er med dette Norges 11. lengste og Finnmarks 3. lengste.Kilde: (PØG natur) Når en ser på nedslagsfelt er elva Norges 6. største og Finnmarks 3. største. Elva renner igjennom Kautokeino kommune og Alta kommune. Øvre del av elva ned til Alta kraftverk heter Guovdageaineatnu / Kautokeinoelva og nedre del heter Álttáeatnu / Altaelva.

Elva ble kjent under utbyggingen av Alta kraftverk, og demonstrasjonene mot utbyggingen, særlig  i årene 1979–1981.

## Brukere av vassdraget
Det drives utstrakt fiske i hele vassdraget. Vassdraget brukes også som transportåre med båt, primært til privat bruk, men også noe turisttrafikk. Grunnvannet fra vassdraget blir brukt til drikkevannsuttak flere steder. Største vannverk er Alta vannverk som pumper ut grunnvann til bruk i Alta by. I vassdraget er det to kraftverk, Alta kraftverk som eies av Statkraft SF og Čábardasjohka kraftverk som eies av Ymber.

### Verneområder
De delene som ikke er utbygget ble i 1980 vernet mot videre kraftutbygging i Verneplan II for vassdrag.

Det finnes to naturreservater i vassdragets nedbørsområde, og det er Goskamark naturreservat i Alta kommune og Máze naturreservat i Kautokeino kommune. Flere områder er foreslått vernet.

## Bebyggelse
Det er lite bebyggelse langs elva da den renner for det meste på Finnmarksvidda. Hovedtyngden av bebyggelse i nedbørsfeltet finnes i området rundt Alta. Det bor anslagsvis 7000–8000 mennesker i nedbørsfeltet til vassdraget.

Tettsteder ved vassdraget:
* Alta
* Øvre Alta
* Eiby
* Storelvdalen
* Gargia
* Máze
* Heammogieddi
* Mieron
* Guovdageaidnu/Kautokeino
* Siebe
* Áidejávri
* Ákšomuotki/Økseidet

## Elver og sideelver
johka = elv på samisk
* Altaelva
** Eibyelva
** Gargiaelva
* Guovdageaineatnu / Kautokeinoelva
** Mázejohka
** Láhpojohka
** Čábardasjohka
** Siebejohka
** Bizejohka
** Luhppojohka
** Hávgajohka

## Severdigheter
* Sautso, Nord-Europas største canyon.
* Alta kraftverk, Norges mest omstridte vanndam på 110 meter.
* Pikefossen (Nieidagorži), en 8 meter høy foss 18&nbsp;km sør for Máze.

## Fiskeslag
* Sik
* Gjedde
* Abbor
* Harr
* Ørret
* Ferskvannsrøye
* Lake

Nedenfor Alta kraftverk er i tillegg disse sortene:
* Laks
* Sjøørret
* Sjørøye
* Ål

## Se også
* Folkeaksjonen mot utbygging av Alta-Kautokeinovassdraget

## Referanser
Adolf

**Adolf** eller **Adolph** er et mannsnavn av gammelhøytysk opprinnelse. Navnet er dannet av ledd som betyr «edel» og «ulv». Navnet er i dag vanlig blant annet i Østerrike, Kroatia og Tsjekkia.

Navnet er et gammelt kongenavn som særlig har vært brukt i Sverige.

## Etymologi
*Adolf* har opprinnelse i det gammeltyske *Adalwolf*, sammensatt av *adal* «edel, av høy byrd» og *wolf* «ulv». 

Formen *Adolph* er en hyperkorigert stavemåte av det tyske navnet *Adolf*.

Den gammelengelske ekvivalenten av navnet er *Æthelwulf*, dannet av «edel» og «ulv».

## Utbredelse

*Æthelwulf* var et vanlig navn i England på 800-tallet. Formen Athulf (Aðulf) var også brukt, men i mindre grad.

Navnet *Adolf* har vært brukt i Sentral‑ og Nord‑Europa siden middelalderen, og forekommer særlig i tysk‑ og nordisk‑språklige områder, der det også ble båret av flere konger og fyrster.

*Adolf* ble introdusert i Storbritannia av normannerne, og fortrengte den gammelengelske ekvivalenten *Æthelwulf*. Navnet ble imidlertid ikke særlig utbredt før det ble gjeninnført av hannoveranerne på 1700‑tallet. Assosiasjonen med Adolf Hitler har ført til at navnet i liten grad har vært brukt siden andre verdenskrig. Den latinske formen Adolphus har vært et gjentakende navn i den svenske kongefamilien og har også tidvis vært brukt i den engelskspråklige verden.

Navnet *Adolf* har blitt brukt i Norge fra 1700-tallet. I nyere tid var navnet mest populært som døpenavn på slutten av 1800-tallet og falt gradvis fram til ca. 1940 og har siden blitt svært sjeldent brukt på grunn av assosiasjonen med Adolf Hitler.

*Adolf* var et svært vanlig navn i Sverige på midten av 1800-tallet.

*Adolf* er i dag et vanlig mannsnavn blant annet i Østerrike, Kroatia og Tsjekkia.

|}

## Navnedag
*Adolf* og *Adolph* har navnedag i flere land, oftest 17. juni, men har ikke noen norsk navnedag.

## Kjente personer med navnet

Personene i listen er ordnet kronologisk etter fødselsår.
* Gustav Adolf den store (1594–1632), konge av Sverige 1611-1632
* Adolf Fredrik av Sverige (1710–1771), konge av Sverige 1751-1771
* Gustav IV Adolf av Sverige (1778–1837), konge av Sverige 1792-1809
* Adolphe Sax (1814–1894), belgisk oppfinner av saxofonen
* Adolph Tidemand (1814–1876), maler
* Adolf Anderssen (1818–1879), tysk sjakkmester
* Adolf Øien (1849–1918), forretningsmann
* Adolf von Harnack (1851–1930), tysk teolog og kirkehistoriker
* Adolf Skramstad (1865–1927), forfatter
* Adolf Norseng (1867–1931), norsk skøyteløper
* Adolf Østbye (1868–1907), Norges første plateartist
* Gustav VI Adolf av Sverige (1882–1973), konge av Sverige 1950-1973
* Adolf Hitler (1889–1945), østerriksk‑tysk politiker og diktator i Tyskland
* Adolph Dubs (1920–1979), USAs ambassadør i Afghanistan

## Se også
* Adolfkanonen
* Adolfbreen
* Adolf Øiens skole

## Referanser


## Eksterne lenker
*
Montpelier

**Montpelier** er hovedstad i den amerikanske delstaten Vermont, og hovedsete i fylket Washington County. Med sine 8 035 innbyggere (2000) er Montpelier den minste delstatshovedstaden i USA.

Byen ble permanent bebodd fra 1787, og hadde 117 innbyggere i 1791. Byen er oppkalt etter den franske byen Montpellier. Fransk var populært på grunn av Frankrikes bidrag under den amerikanske revolusjon.

## Referanser


## Eksterne lenker
* 
*
Wild Life

***Wild Life*** er debutalbumet til Wings, et rockeband som ble dannet av tidligere The Beatles-medlem Paul McCartney og hans kone Linda sommeren 1971. 

Allerede i august samme år begynte innspillingen av albumet. *Wild Life* ble spilt inn på meget kort tid av den grunn at McCartney mente albumet måtte bevare råheten og ferskheten som det nye bandet hadde. Albumets to mest kjente sanger er «Tomorrow», som ble inkludert på **, et samlealbum fra 2001, og «Dear Friend», som var McCartneys kommentar til hans ødelagte vennskap med John Lennon. 

Albumet kom ut 7. desember 1971 til meget lunkne anmeldelser fra både media og publikum. Wings var et nytt band, og litt av grunnen til at albumet solgte dårlig var navnet. Mange var rett og slett ikke klar over at dette var bandet til Paul McCartney. Dette førte til at neste utgivelse ble utgitt som *Paul McCartney & Wings*. Albumet endte sin ferd på albumlistene i USA med en 10.-plass, mens det i England solgte til en 11.-plass.

I 1987 ble albumet utgitt på CD med tre bonusspor. Disse var «Oh Woman, Oh Why» som var B-siden på McCartneys første singel (A-siden var «Another Day», 1971) etter at The Beatles ble oppløst, og begge stykkene fra singelen «Mary Had A Little Lamb»/«Little Woman Love» fra 1972.

I 1993 ble *Wild Life* remastret og utgitt på nytt på CD, som en del av *The Paul McCartney Collection*, med singlene «Give Ireland Back To The Irish» og «Mary Had A Little Lamb», begge innspilt i 1971, som bonusspor.

## Sporliste
Alle komposisjoner er av Paul McCartney og Linda McCartney, hvis ikke annet er oppgitt.

### Originalversjonen fra 1971
#«Mumbo» – 3:53
#«Bip Bop» – 4:09
#«Love Is Strange» (Baker/Smith) – 4:49
#«Wild Life» – 6:39
#«Some People Never Know» – 6:36
#«I Am Your Singer» – 2:13
#«Tomorrow» – 3:23
#«Dear Friend» – 5:46

### CD-versjonen fra 1987
#«Mumbo» – 3:55
#«Bip Bop» – 4:10
#«Love Is Strange» (Baker/Smith) – 4:48
#«Wild Life» – 6:40
#«Some People Never Know» – 6:36
#«I Am Your Singer» – 2:13
#«Bip Bop Link» (instrumental) – 0:49
#«Tomorrow» – 3:24
#«Dear Friend» – 5:47
#«Mumbo Link» (instrumental) – 0:45
#«Oh Woman, Oh Why» (Paul McCartney) – 4:37
#«Mary Had A Little Lamb» – 3:32
#«Little Woman Love» – 2:09

## Personell
*Paul McCartney: vokal, bass, gitarer, piano, keyboard, perkusjon
*Linda McCartney – keyboard, piano, perkusjon, vokal
*Denny Laine – gitarer, bass, perkusjon, keyboard, vokal
*Denny Seiwell – trommer, perkusjon

## Eksterne lenker
*
Agnar

**Agnar** er et mannsnavn med opprinnelse i det norrøne navnet *Agnarr*. Det første navneleddet kan være dannet av *egg*, «egg» (på sverd), eller *agi*, «respekt» eller «opprør». Det andre navneleddet er dannet av norrønt *arr* som igjen er dannet av urnordisk *harjaR*, «kriger». Agnar er i Grimnesmál sønn av jotnen (eller forfaderånden/ættekjempen) Geirrød som holder Grimne i ilden, og torturer ham. Grimne er her Odin i forkledning (grimne betyr maske), og gjennomgår en åttedagers innvielse, lutring i ilden. Bare Agnar ofrer til ham. Agnar bærer likhetstrekk med den fremtredende vediske Agni, i det minste etymologisk, og navnet hentyder i så fall på ilden.

## Utbredelse
*Agnar* er et sjeldent navn. Utbredelsen er størst på Island, men selv der er navnet ikke blant de vanligste. Navnet har i nyere tid aldri vært blant de mest populære døpenavnene i Norge, men det hadde en liten topp med 0,3 % i 1932.

|}

## Kjente personer med navnet
*I rekkefølge etter fødselsår*
* Agnar Mykle (1915–1994), norsk forfatter
* Agnar Nielsen (1928–2020), færøysk politiker
* Agnar Sandmo (1938–2019), norsk professor i økonomi

## Annen bruk av navnet
* Ekstremværet Agnar var det første ekstremvøret i Norge som fikk navn. Det var et kraftig lavtrykk som raste inn over kysten fra Nordmøre til Helgeland 12. oktober 1995.

## Referanser


## Eksterne lenker
*
Providence

**Providence** er hovedstaden i den amerikanske delstaten Rhode Island. Den ligger ved Narragansettbukta og er en havneby med handel og industri (blant annet produksjon av ull, bomull, smykker og maskiner). Brown University, grunnlagt i 1764, holder til i byen.

Providence er den største byen i Rhode Island med sine  innbyggere (2000). Byens metropolområde har  innbyggere, noe som gjør det til det 34. største metropol-området i USA. Providence ligger i Providence County, og er den nest største metropolen i New England. Nær 90 % av Rhode Islands innbyggere bor i eller rundt Providence og Pawtucket.

Providence ligger ved utløpet av elven Providence, og ble grunnlagt i 1636 av Roger Williams. Williams holdt opprinnelig til i Boston og var der en opposisjonell og fritenker. Ledelsen (the magistrates) i Massachusetts Bay-kolonien vurderte først å henrette Williams og konkluderte i stedet med å forvise ham til England. Williams flyktet da i uværet midt på vinteren og søkte tilflukt hos de innfødte narragansett-folkene ved Narragansett Bay. Han kjøpte der jord av de innfødte og kalte stedet Providence fordi “made covenant of peaceable neighborhood with the sachems [leaders] and natives round about us” og fordi han der hadde “a sense of God's merciful providence unto me in my distress.” Williams fortalte at han håpet at den nye kolonien kunne være et tilfluktssted for personer plaget med dårlig samvittighet. Williams var puritansk prest og kritisk til Massachusetts kolonistenes behandling av de innfødte. Rhode Island-kolonien og Providence-plantasjene ble senere til delstaten Rhode Island. 

Siden 2009 har byen markedsført seg som "den kreative hovedstaden".

Byens høyeste bygning er skyskraperen Bank of America Building fra 1927 med sine 130 meter.

Sør for byen ligger T.F. Green lufthavn.

## Kjente folk fra Providence
* Cormac McCarthy (1933–), forfatter
* H.P. Lovecraft, forfatter

## Referanser


## Eksterne lenker
* 
*
Nevado del Ruiz

**Nevado del Ruiz** er en kjeglevulkan i Colombia. Et utbrudd i 1985 skapte en lahar som fullstendig begravde byen Armero, med 23&nbsp;000 drepte i det som er blitt kjent som Armero-tragedien.

## Geografi og geologi
### Lokalisering
Det er den nordligste av vulkanene i det vulkanske beltet i Andesfjellene, og den ligger litt sørøst for Manizales, med byen Armero i dalen nedenfor. Det er den nordligste av vulkanene i Colombia, og den vulkanen i landet som har høyest vulkansk aktivitet. 

## Vulkanisme
### Opprinnelse
Nevado del Ruiz er skapt av subduksjon av den tektoniske Nazcaplaten under den søramerikanske kontinentalplaten. Stratovulkaner i Andes er for det meste plinisk, det er også Nevado del Ruiz, og vulkanen produserer pyroklastiske strømmer. 

### Utbrudd i 1985

13. november 1985, klokken 21:08, fikk Nevado del Ruiz et utbrudd. Pyroklastiske strømmer smeltet is og snø på toppen av vulkanen, som formet laharer som strømmet nedover flere elvedaler. Laharene var opp til 50 meter tykke, og bevegde seg mer enn 100 kilometer bort.

Mange hus og landsbyer ble fullstendig ødelagt av laharene. Byen Armero ble fullstendig dekket av strømmen, noe som drepte omtrent 21&nbsp;000 av 28&nbsp;700 innbyggere. Utbruddet drepte totalt anslagsvis 23&nbsp;000 mennesker, skadet 5&nbsp;000, og ødela mer enn 5&nbsp;000 bygninger. Dette var det nest dødeligste vulkanutbruddet i det 20. århundre, etter utbruddet i 1902 i Montagne Pelée. Ulykken skapte stor internasjonal omtale og interesse, spesielt takket være et fotografi tatt av Frank Fournier, av en ung jente ved navn Omayra Sánchez som ble fanget under rot og skrot i tre dager, før hun døde. 

Flyktninger som rømte til andre byer i området, fikk gradvis nye hjem i et regjeringsstyrt prosjekt, men problemene for de som måtte flytte fra området fortsatte i mange år etterpå. Landsbyene ble advart mot muligheten for en katastrofe, men på grunn av mange tidligere falske alarmer, samt en uttalelse fra flere offisielle byråkrater om at vulkanen ikke ville få et utbrudd, omkom mange mennesker fordi de ikke tok hensyn til advarslene.

Der var hundrevis med historier om personer som var like ved hverandre, der den ene ble drept av massive steiner, og den andre overlevde nesten uskadd. Blant de mest fryktelige konsekvensene av gjørmen, var temperaturen i den. Dette sammen med et høyt innhold av sopp og bakterier i gjørmen, som ikke lot seg behandle med kjente antibiotika, gjorde at mange fikk helseproblemer, eller døde.

## Referanser


## Eksterne lenker
* 
* Navado del Ruiz  at South Dakota State University
* Nevado del Ruiz facts at the NOAA
Harrisburg

**Harrisburg** er hovedstaden i den amerikanske delstaten Pennsylvania.

Harrisburg har 48 950 innbyggere (2000), med 643 820 innbyggere i metropol området noe som gjør det til det fjerde største metropolområde i Pennsylvania. Harrisburg er hovedsete i fylket Dauphin County. Byen ligger ved den østlige bredden til elven Susquehanna og ligger 169&nbsp;km vest-nordvest for Philadelphia.

Harrisburg er en av de eldste og mer historisk betydningsfulle delstatshovedsteder i USA. Den har spilt en viktig rolle i migrasjonen vestover, den amerikanske borgerkrigen og den industrielle revolusjonen. Gjennom deler av 1800-tallet gjorde bygningen av Pennsylvania-kanalen og senere jernbanen Harrisburg til en av de mest industrialiserte byene i de nordøstre byene USA.

Harrisburg er kjent for Three Mile Island-ulykken, som var nær ved å skape en stor atomkraftulykke i nærliggende Middletown.

## Referanser


## Eksterne lenker
* 
*
Ahmad

**Ahmad** og **Ahmed** (arabisk: ) er transkripsjoner av et arabisk navn som betyr «mer prisverdig». Ahmed er ett av mange epitet på profeten Muhammed.

## Utbredelse
*Ahmad* er listet blant de ti mest utbredte arabiske mannsnavnene i *Dictionary of Arab Names*. Navnet var i 2011 blant de ti mest utbredte mannsnavnene i befolkningen i Qatar.

Navnet *Ahmed* er mest brukt som etternavn i Norge. Deretter er det nokså vanlig som mannsnavn. 

|}

## Kjente personer med navnet
### Som etternavn
* Qazi Hussain Ahmed, pakistansk partileder
### Som fornavn
* Ahmad Urabi (1839–1911), egyprisk politiker og frihetshelt, også kjent som Urabi Pasha
* Ahmad Shawqi (1868–1932), egyptisk forfatter 
* Ahmed Zaki Yamani (f. 1930), saudiarabisk olieminister
* Ahmed Yassin (d. 2004), grunnlegger og åndelig leder i Hamas
* Ahmed Bozgil, norsk SV-politiker

## Referanser


## Eksterne lenker
*
Columbia (Sør-Carolina)

**Columbia** er hovedstaden i den amerikanske delstaten Sør-Carolina.

Columbia er statens største by, og er også hovedsete i fylket Richland County. En liten del av byen strekker seg også inn i Lexington County. Byen har 129 272 (2010) innbyggere, og dens metropol område 689 878 (2005).

Columbia ble grunnlagt i 1787 som Sør-Carolinas nye hovedstad, og var dermed en av de første planlagte byene i USA.

Byen ligger omtrent 90 meter over havet halvveis mellom Atlanterhavet og Blue Ridge Mountains. Ved byen renner elvene Saluda og Broad sammen, og danner elven Congaree.

## Media
*[[The State (avis)|The State]]* kommer ut i Columbia og er delstatens største avis.

## Referanser


## Eksterne lenker
* 
*
Øresus (band)

**Øresus** var et punk/nyveiv-band fra Skien som eksisterte mellom 1979 og 1983. Bandet startet under navnet Mikey Mads Band og ga i løpet av sin levetid ut to 7" og 1 LP. I 2003 ble bandets diskografi gitt ut på CD. Øresus besto av Ragnar Køhn (trommer), Pål Lillefjære (gitar), Jan Ove Lorentzen (sang, gitar) og Frode Wara (bass).

Bandets første firespors 7" fikk en viss oppmerksomhet, ikke minst på grunn av sangen «Kåre (har du det godt med deg sjæl)» om kommende statsminister Kåre Willoch. Denne ble fulgt opp av singelen «Mannen i badekaret», før LP-en *[[Ansikt til ansikt (Øresus-album)|Ansikt til ansikt]]* kom i 1983. Alle ble gitt ut på bandets eget plateselskap. Musikalsk utviklet bandet seg fra ska-inspirert punk via mer aggressiv punkt til dyster nyveiv inspirert av Joy Division. 

Bandet ble oppløst sommeren 1983 da Lorentzen flyttet til Bergen, der han blant annet var med i Radiofantomene.  Resten av medlemmene har alle vært å finne i flere band, deriblant har Frode Wara spilt i Electric Gangsters, Fructdrops, Tracemen, Svarte Faen, og Ragnar Køhn i Paal & Paal Band. 

Øresus er ett av meget få band fra perioden som har reunion og spiller konserter i dag. De er også representert på samleplaten Anarki og Kaos vol. 2 (Voices of Wonder 2007) med låten «Galt et sted».

## Diskografi
**[[Galt et sted]]* (1981)
**[[Ansikt til ansikt (Øresus-album)|Ansikt til ansikt]]* (1983)
Columbus (Ohio)

**Columbus** er hovedstaden i den amerikanske delstaten Ohio.

Columbus er hovedsete i fylket Franklin County. Deler av Columbus strekker seg inn i Delaware County og Fairfield County.  Byen ble grunnlagt i 1812 der elvene Scioto og Olentangy møtes, og ble delstatens hovedstad i 1816.

Columbus har  innbyggere (2010), noe som gjør den til den største byen i Ohio og den femtende største i USA. Columbus' metropolområde hadde  innbyggere (2005); det tredje største i Ohio (etter Cleveland og Cincinnati) og 31. største i USA.

Et av verdens største forsikringsselskaper, Nationwide Mutual Insurance Company, holder til i byen.

Øst for sentrum ligger Port Columbus internasjonale lufthavn.

## Referanser


## Eksterne lenker
* 
* ::
Raleigh

**Raleigh** er hovedstaden i den amerikanske delstaten Nord-Carolina.

Raleigh er også hovedsete i fylket Wake County. Byen har  innbyggere (2010), som gjør den til den nest største byen i Nord-Carolina etter Charlotte.

Raleigh er kjent som «City of Oaks» på grunn av de mange eiketrærne.

Byen er oppkalt etter Walter Raleigh.

I Raleigh finnes flere universiteter. North Carolina State University, Shaw University, og Meredith College er noen av dem. Hovedstadsområdet har flere andre universiteter, som University of North Carolina, og Duke University.

Raleigh har flere parker, som Pullen Park, Dorthea Dix Park, Umstead Park og andre. Pullen Park har mange besøkende hvert år, og er en turistattraksjon i byen.

Raleigh er en av de raskest voksende byer i USA.

## Referanser


## Eksterne lenker
* 
*
Landeck (distrikt)

**Distriktet Landeck** er et av ni forvaltningsdistrikter (*Bezirke*) i den østerrikske delstaten Tirol. Det er oppkalt etter byen Landeck, som er forvaltningssetet. Nabodistriktene er Bludenz (Vorarlberg) i vest, Reutte i nord og Imst i øst; dessuten grenser det til Graubünden (Sveits) i vest og syd og Syd-Tirol (Italia) i syd. Distriktet har til sammen 43&nbsp;000 innbyggere (2001) og dekker et areal på 1600&nbsp;km².

Distriktet Landeck består av den den høyeste delen av Oberinntal samt sidedalene Paznaun- og Stanzer Tal i vest og Kaunertal i øst.

I distriktet Landeck finner man kjente vintersportssteder som Ischgl, Galtür og St. Anton am Arlberg.

## Kommuner
Distriktet Landeck har 30 kommuner (innbyggertall i parentes):
SMil Norge

**SMil Norge** er en frittstående, partipolitisk uavhengig og landsdekkende forening for BDSM-ere og fetisjister i Norge. 

SMil Norge jobber for å bekjempe fordommer knyttet til BDSM i Norge, men er også en sosial forening. 

For å bli medlem må man ha fylt 18 år, ha en personlig interesse for sadomasocisme og respektere foreningens vedtekter.

I 2012 utga SMil Norge en brosjyre om BDSM med støtte fra Helsedirektoratet. Brosjyren heter 'BDSM - Berikende samspill' og er på 48 sider i A6-format. Den er i farger og kan lastes ned gratis i pdf-format på foreningens nettsider. 

## Eksterne lenker
* 
* 
*  UngBDSM
Trenton

**Trenton** er hovedstaden i den amerikanske delstaten New Jersey.

Trenton er også hovedsete i fylket Mercer County. Trenton har 85 403 innbyggere.  

## Referanser


## Eksterne lenker
* 
*
Salem (Oregon)

**Salem** er hovedstaden i den amerikanske delstaten Oregon.

Salem er også hovedsete i fylket Marion County. Den vestlige delen av Salem ligger i Polk County. Den ligger i midten av Willamette Valley, mellom Portland og Eugene. Salem har 154 637 innbyggere (2010) og et metropolområde med 400 000 innbyggere. Dette gjør Salem til Oregons nest største by og nest største metropolområde (etter Portland). Byen ble grunnlagt i 1842.
 
Salem kommer fra det hebraiske ordet «shalom» og det arabiske ordet «salaam» &ndash; som begge betyr «fred». Historisk har Salem vært kalt «Cherry City» (norsk: *kirsebærbyen*) på grunn av viktigheten av den lokale kirsebærindustrien.

## Referanser


## Eksterne lenker
* 
*
Kitin

**Kitin** er et hornaktig stoff som vi finner i hudskjelettet hos kreps og insekter, samt i kjevene til dyr som flerbørstemark og blekkspruter, raspetunger hos bløtdyr og i hyfeveggen hos sopper. Stoffet er et polysakkarid beslektet med cellulose og formet som et makromolekyl med stor styrke og motstandsevne. Ordet *kitin* kommer av det greske *khiton*, det vil si «panserskjorte».
Saint Vincent og Grenadinenes flagg

**[[Saint Vincent og Grenadinene]]s flagg** ble tatt i bruk 21. oktober 1985. Fargene og formen stammer fra selvstendighetsflagget fra 1979, som hadde riksvåpenet og en stilisert brødfrukt i midten. Dagens flagg ble utarbeida av en sveitsisk grafiker etter at en nasjonal konkurranse ikke fikk fram noen tilfredsstillende forslag.

Flagget har tre vertikale felt, et blått, et gult og et grønt. De gule er betydelig breiere enn de andre. Blått står for himmelen, gult for solskinnet og grønt for øyenes vegetasjon. De tre grønne ruterforma figurene i midten av flagget danner bokstaven V for Vincent. De symboliserer også øyenes kallenavn, «Antillenes edelsteiner», ettersom ruter kalles «diamonds» («diamanter») på engelsk.

## Historiske flagg

File:Flag of Saint Vincent and the Grenadines (1907-1979).svg|Koloniflagg (fram til 1979)
File:Flag of Saint Vincent and the Grenadines (1979-1985).svg|1979 til 1985
File:Flag of Saint Vincent and the Grenadines (1985).svg|Mars til oktober 1985
Juneau

**Juneau** er hovedstad i den amerikanske delstaten Alaska. Byen ligger i den sørøstlige delen av delstaten, 56 kilometer vest for den kanadiske grensen og 924 kilometer sørøst for Anchorage, i City and Borough of Juneau.

Med et folketall på , er det Alaskas nest største by. Juneau har vært Alaskas hovedstad siden 1906.

Som delstatshovedstad er Juneau i en egen geografisk kategori, siden dette er den eneste sådanne som ligger på det nordamerikanske kontinent, uten å være direkte tilknyttet hovedveisystemet på dette kontinentet. Vil man besøke Juneau ved å kjøre bil, er man nemlig nødt til å ta en ferge på minst 5 timer som del av reisen.

## Noter


## Referanser

## Eksterne lenker
* 
*
Treungen

**Treungen** (**Tveitsund**) er et tettsted og administrasjonssenteret i Nissedal kommune i Telemark. Tettstedet har  innbyggere per 1. januar . Stedet er det eneste med over 200 innbyggere i kommunen. Det gammelnorske navnet på Treungen var «Þriðjungrinn», «tredjedelen», og henspiller sannsynligvis på en gammel bygdeinndeling.

## Stedet
Treungen ligger ved sørenden av innsjøen Nisser, og riksvei 41 (markedsført som *Telemarksvegen*) går gjennom tettstedet, nordover mot Vrådal og sørover mot Åmli i Aust-Agder. Riksveien er utbygd etter at Treungenbanen ble nedlagt i 1967. Treungen var banens endestasjon. Telemark Bilruter har rute mellom Åmli og Seljord. Den gikk tidligere helt til Arendal og erstattet den nedlagte jernbaneforbindelsen dit, men man må nå bytte buss flere ganger for å komme så langt.

Treungen er delt i to av Nisser og midt i tettstedet ligger Tveitsund bru, en flott steinbru prydet med betongsøyler. Brua ble fredet som kulturminne i 1999. Den er smal og trafikken er regulert med trafikklys. Gjestgiveriet er en karakteristisk bygning fra Treungens første tid som trafikknutepunkt med jernbanestasjon. Gjestgiveriet er i jugendstil og prydet med klassiske søyler.

Treungen har opp gjennom historien vært nært knyttet til byen Arendal og Aust-Agder fylke fordi innsjøen Nisser var en del av Arendalsvassdraget og hadde sitt utløp gjennom Nidelva. I tømmerfløtningens tid var Treungen et viktig knutpunkt. Hit ble tømmeret slept på Nisser før det ble sendt ut på reisen mot Arendal.

## Referanser
Andorras herrelandslag i fotball

**Andorras herrelandslag i fotball** representerer Andorra i internasjonal fotball. Som en av Europas mindre stater, har de ikke mange store resultater å vise til, men med to 2&ndash;0-seire over  og  er de ikke dårligst stilt statistisk sett. Andorra er en forholdsvis ny fotballnasjon med debut i 1996. Andorra spiller sine hjemmekamper på Estadi Comunal d'Aixovall.

Det er bare 171 registrerte fotballspillere i Andorra. Mange av disse er utlendinger, og det er derfor bare 42 spillere som kan spille på landslaget.

## Eksterne lenker
* 
*  Andorra  på FIFAs rangering (oppdateres månedlig)
Giacomo del Po

**Giacomo del Po** (født 29. desember 1652 i Roma, død 16. november 1726 i Napoli) var en italiensk maler. Han tilhørte barokken. 

Han fikk opplæring i sin fars (Petrus, eller Pietro del Pos (1616–1692)) studio i Roma. I 1683 flyttet familien til Napoli. Giacomo var blant annet med og malte dekorasjonene i taket på Øvre Belvedere. 

Hans søster Teresa del Po ble også maler. 

## Kjente bilder
* *«King David Playing the Harp»*
* *«Rachael at the well»*, 1690
* *«Narcissus»*
* *«Apollo and Daphne»*
* *«Satan at the Gate of Hell with Sin and Death, a study for the painting The Gates of Hell»* 1705-08

## Referanser


## Eksterne lenker
* 
* Noen bilder på artnet.com
Helene Kløvstad

**Helene Conradi Kløvstad** (1903–1998) var en norsk lærer, forlagsredaktør og oversetter. Ved siden av lærergjerningen på Sagene skole i Oslo var hun engasjert i ulike litterære oppgaver.

Hun var den første oversetteren av *[[Donald Duck & Co]]* da tegneserien begynte å utgis i Norge i 1948, og arbeidet med dette i om lag ti år. Hun gav figurene Carl Barks hadde tegnet norske navn.  Hun var også barnebokredaktør i et forlag, og samarbeidet med Thorbjørn Egner om de første bindene av *[[Thorbjørn Egners lesebøker]]*. 

I *[[Aftenposten]]* skrev Nils Petter Gleditsch et minneord om henne den 3. april 1998 med tittelen «Carl Barks lever: Men hans norske stemme Helene Kløvstad, er gått bort.»

## Referanser
Jamaicas flagg

**Jamaicas flagg** er grønt, svart og gult. Det består av et gult andreaskors, som er hovedstaden Kingstons byvåpen, med to grønne og to svarte triangelformede felt. Det grønne symboliserer fremtidshåp og jordbruksrikdom. Det svarte står for kraft og kreativitet blant Jamaicas folk og det gule representerer sollyset og nasjonens velstand. Flagget ble tatt i bruk på landets uavhengighetsdag; 6. august 1962.

Ett og samme flagg benyttes som nasjonalflagg på land, handelsflagg og statsflagg på land og til sjøs.

Etter at Libya endret flagget sitt i 2011 og Mauritania endret sitt i 2017 er nå Jamaica det eneste landet i verden som ikke har rødt, hvitt, eller blått i flagget sitt.

## Orlogsflagg
Jamaica har et orlogsflagg etter britisk mønster, det vil si en white ensign med hvit flaggduk, rødt kors og med nasjonalflagget i kantonen.

## Litteratur
* *Album des pavillons nationaux et des marques distinctives. National flags and distinctive markings*, Service hydrographique et océanographique de la marine, Brest, 2000

## Eksterne lenker
*
Vippetangen

**Vippetangen** er et  område på sørspissen av Akersneset i Oslo, rett sydøst for Akershus slott og festning. Vippetangen er det sørligste punktet i Oslo sentrum og utgjør den vestlige tuppen av Bjørvika.

## Navn og historie

Navnet skriver seg fra et vippefyr som skal ha stått her i eldre tid. Her har vært militært rettersted, steinhuggeri (der straffearbeiderne fra Akershus Landsfengsel hugget løvene som står foran Stortinget, og deler til andre kjente byggverk i Oslo), militære og sivile badehus. På 1880- og 90-tallet ble det arrangert skøyteløp på isen utenfor Vippetangen; blant annet flere av rekordforsøkene til Axel Paulsen og noen av de første «Landsløb» (Norgesmesterskap).

Den moderne kaiutbyggingen begynte i 1899. Haakon 7 gikk i land her i 1905. Havneanlegget på Vippetangen omfattet fiskehavn og fiskehall (1905, nybygg 1935), anlegg for atlanterhavstrafikken («Amerikabåtene») og en kornsilo. Korn herfra ble fraktet med spesialbygde trikker til Nedre Foss mølle på Grünerløkka. Passasjertraffikk på trikkelinjen til Vippetangen ble lagt ned i august 1964, og korntrikken ble lagt ned i februar 1967.

## Båttrafikk og Havnepromenaden

Vippetangen er i dag terminal for København-båtene. Båtene til øyene i havnebassenget gikk inntil 21. mars 2015 fra Vippetangen, da terminalen ble flyttet til Rådhusbrygge 4. Vippetangen inngår i planene for Havnepromenaden, som ble vedtatt i 2008 og åpnet i juni 2015.

## Vippetangen blir nevnt i flere sanger

Vippetangen er med i en sang som er laget av Øystein Sunde, som heter «Vippetangen Konditori», og i Lillebjørn Nilsens «God natt Oslo», samt Asle Beck sin sang "Skur 55", og i "Åpent brev til sporveisdirektøren" av Black Debbath.

## Galleri
 
Fil:Vippetangen map 1900.jpg|Kart over Vippetangen, ca. 1900
Fil:Vippetangen_(03).jpg|Stena Line anløper Vippetangen i solnedgang, sett fra Ekebergåsen i øst. 
Fil:VippetangenfromOperaHouese.jpg|Vippetangen sett fra Operahuset.
Fil:Vippetangen seen from Ekeberg.jpg|Vippetangen sett fra Ekebergparken med båten til København.


## Noter



## Referanser




## Eksterne lenker
* 
*
Aserbajdsjans herrelandslag i fotball

**Aserbajdsjans herrelag i fotball** representerer Aserbajdsjan i internasjonal fotball. Som tidligere sovjetstat debuterte landslaget først i 1992. Det har spilt i samtlige kvalifiseringer til EM og VM i fotball siden 1996, men har aldri kvalifisert seg.

                                                                             
## Nåværende tropp
Aserbajdsjans tropp til VM-kvalifiseringskampen mot  fredag 11. november 2016

### Andre spillere
Spillere som nylig har vært med i landslagstroppen.

## Referanser


## Eksterne lenker
* Hjemmeside til det aserbajdsjanske fotballforbundet
Mikel Arteta

**Mikel Arteta Amatriain ** (født 1982) er en spansk fotballtrener og tidligere fotballspiller som er hovedtrener for den engelske klubben .

Han kom til  for 2 millioner pund den 15. juli 2005, etter å ha vært der på lån siden januar samme år. Han er en nær venn av Xabi Alonso, som spilte for . Arteta ble årets spiller i Everton i 2006. Arteta var assistenttrener under Josep Guardiola i  fram til desember 2019, da han tok over som hovedtrener i Arsenal.

## Karriere

## Referanser


## Eksterne lenker
*
Venice

**Venice** er et distrikt i det vestlige Los Angeles i California i USA.

Venice er best kjent for sine kanaler og strender, men har også et mer eller mindre bohemsk nabolag og en fargerik strandpromenade. Venice er også kjent for skateparken.

## Referanser
Brita Bratland

**Brita Bratland** (født 12. oktober 1910 i Vinje i Telemark, død 24. august 1975 i Skien) var en norsk gårdbruker og kveder (folkesanger) fra Telemark.

Brita Bratland førte videre tradisjonen etter bestemora Margit Tveiten, og satt inne med en umåtelig stor sangskatt. Hun regnes i dag for å ha vært den førende visesangeren i Telemark i sin generasjon, ved siden av Aslak Brekke og Talleiv Røysland. 

Materialet etter Brita Bratland ble svært populært da visebølgen slo gjennom omkring 1970, og sangene hennes ble tatt opp av Eli Storbekken, Tone Hulbækmo og andre. Hun spilte inn 167 numre for NRK i 1950-årene.

Sondre Bratland, Agnes Buen Garnås, Ellen Nordstoga, Kirsten Bråten Berg og Arve Moen Bergset har videreført sangtradisjonen etter Brita Bratland.

Hun drev gården Bratland i Edland sammen med ektemannen Sondre.

## Referanser